Peter Skaarup (DF), 2001-05-23:
Det blev tidligere sagt af formanden, at vi måtte sørge for at være færdige med vores ændringsforslag og andenbehandlinger her i salen inden kl. 12, og det er selvfølgelig bare en opfordring.
Men for os at se har det
ikke mere hastværk, end at vi skal igennem det, vi skal igennem.
Og for os at se er det her altså en meget vigtig sag, som berører et meget vigtigt område, nemlig udlændingepolitikken, og der må vi tage den diskussion, der skal til.
Vi må nok sige, at det undrer os, at vi har med en så svag regering at gøre, at den ikke har sit parlamentariske grundlag i orden, altså at den først og fremmest ikke har styr på Enhedslisten og SF, som står bag denne her regerings politik.
Men det har den åbenbart ikke, eller det har den i hvert fald tilsyneladende ikke.
Det er der noget, der kunne tyde på, og derfor er det, at man er i gang med denne her meget mærkelige øvelse med at snakke med løsgængere osv. osv., som vi har hørt om her i dag.
Det, der står tilbage for os, er, at regeringen åbenbart er villig til at gøre det, som den meget kritiserer, at en eventuel borgerlig regering, også efter vores opfattelse i Dansk Folkeparti, skal være villig til, nemlig at tage det flertal, der nu engang er, og sørge for, at noget vigtig lovgivning bliver gennemført.
Vores klare opfattelse er, at en borgerlig regering efter et valg må og skal gennemføre reelle stramninger i stedet for denne her smule, der er tale om med det forslag, vi i dag debatterer, og det skal den gøre sammen med Dansk Folkeparti.
Det er vores ønske, det er vores mål, og vi kan love en eventuel borgerlig regering, at det vil den blive holdt fast på i tide og i utide.
Det, der er problemet i det forslag, som regeringen er kommet med omkring frihedsberøvelse, er jo grundlæggende, at det retter ikke op på de problemer, som vi står over for her i samfundet i forhold til udlændingepolitikken.
Hvis vi ser på det antal, som kom hertil sidste år, var det jo 10.077 asylansøgere, det var 12.514 familiesammenførte, og der foregik kun 96 repatrieringer af de flygtninge, der kom her til landet.
Det viser jo med al ønskelig tydelighed, at med et tal på i alt 22.600 nye borgere her til landet er det enorme problemer, vi står over for.
Og de enorme problemer kan ikke løses af de småting, som regeringen fremkommer med.
Der var en tidligere taler, hr. Jann Sjursen, der var inde på, at der var en række stramninger, som den her regering havde gennemført, ja, der var nogle stramninger, som Kristeligt Folkeparti ikke kunne være med til, og det dækker formentlig også CD, som jo er et slapperparti på det her område.
Jamen undskyld mig, tallet 22.600 i år 2000 taler
altså ikke for, at der er sket særlig mange stramninger.
Hvad er det for nogen fantastisk virkningsfulde stramninger, som er så forfærdelige?
Det har jeg svært ved at se.
Den kan ikke klare problemet.
Sagsbehandlingstiderne er stadig væk enorme.
Tallene er stadig væk enorme.
De lærere, der på mirakuløs vis forsøger at lære nogle indvandrere og flygtninge det danske sprog det ene år,
bliver beskæmmede over at opleve, at det samme antal eller flere kommer det næste år.
Og de havde egentlig brug for at vedligeholde den integration og den sprogundervisning, der var i gang for de første, der kom ind og skulle undervises.
Det er jo utrolige problemer, man står over for.
Derfor er det, som regeringen kommer med, totalt uden virkning.
Det er vores opfattelse, og vi tror, det kommer til at holde stik.
Det er en møllesten om vores udvikling her i samfundet, og hvis ikke vi gør noget ved det nu, bliver problemerne bare desto større fremover.
Men det er regeringen åbenbart ligeglad med.
Ingenting, det er og bliver ingenting, der kommer ud af det.
Det, der skal til, er for os at se én eneste ting, og det er, at begår man kriminalitet som asylsøger, skal man selvfølgelig ikke have asyl her i landet.
Hvis danskere skulle søge asyl eller indvandrede til andre lande og begyndte at begå kriminalitet, masser af røverier, vold og voldtægt, kunne man så forestille sig, at de danskere kunne få lov til at blive i sådanne lande?
Nej, det kan man ikke forestille sig. Det er i Danmark, at vi har den her sødsuppementalitet, hvor vi siger: Nå ja, men det er også synd, og det er nok samfundets skyld, nej, det er nu ikke det danske samfunds skyld, men det er nok nogle andre samfunds skyld, at der lige blev begået en lille voldtægt dér.
Det er altså frygteligt, at regeringen ikke har styr på det.
Og det er utroligt, at regeringen ikke vil være med til at se, at kriminelle asylansøgere skal sendes ud af landet.
Jeg lagde mærke til, at Venstre og fru Birthe Rønn Hornbech ikke fik sagt »kriminelle asylansøgere«.
De sagde »kriminelle udlændinge«, men det, der er det afgørende, er kriminelle asylansøgere, for de mennesker er i en periode i en situation, hvor de er interesserede i at få asyl, i at få noget af det danske samfund.
Det mener vi ikke at de skal have, hvis de begår kriminalitet.
Det må følge hinanden, de principper her.
Så er der problemet med Center Sandholm.
Det har været debatteret her under andenbehandlingen i dag, også i forbindelse med ændringsforslaget, at det er uholdbart, hvad der sker.
Det uholdbare i oprettelsen af Center Sandholm er jo, at hvis en kriminel asylansøger begår kriminalitet i Frederikshavn, er princippet i det her forslag, at politiet så skal bruge oceaner af kræfter på at tage vedkommende ind i en politivogn og køre hele turen til Center Sandholm. Jeg kan godt forstå, Frederikshavns borgmester er glad for det, for så er den pågældende jo ikke længere i Frederikshavn.
Så der er mange borgmestre over hele landet, der er måske 260-265 kommuner, som synes, at det er alle tiders, og derfor kan jeg godt forstå, at de synes, at det her er glimrende.
De er ude i en kommunal valgkamp, hvor det vil være glimrende at blive af med nogle asylansøgere, der skaber problemer.
Så det kan jeg godt forstå.
Men hovedproblemet er jo altså tilbage, og det er den arbejdskraft, de udgifter, det ressourceforbrug, der ligger i, at politiet skal køre det halve land rundt med asylansøgere, der er kriminelle.
Og når man så tænker på den sikkerhed, som Dansk Fængselsforbund har sagt, der eventuelt er eller eventuelt ikke er i Center Sandholm, er vi jo endnu længere ude.
Dansk Fængselsforbund har jo sagt, at Kriminalforsorgens regler for ophold i frihedsberøvelse, altså fængsler, jo slet ikke er opfyldt.
De sikkerhedskrav, der er, når man skal undgå fangeflugter, er overhovedet ikke opfyldt.
Det personale, der skal til, er ikke til stede.
Jamen hvorfor tager regeringen slet ikke hensyn til sådan nogle ting? Der er et meget klart høringssvar fra Dansk Fængselsforbund, der fortæller i detaljer, hvor alle problemerne er.
Ydermere må vi så sige, at de beboere, der er oppe omkring Center Sandholm, altså beboere i Allerød, Hillerød, hele Frederiksborg Amt, jo er meget, meget utrygge ved, at en regering lige pludselig kan komme og sætte alle lokalplaner og alt nærdemokrati ud af kraft og sige, at nu skal man have nogle folk boende her, uden at man tager hensyn til de protester, der har været.
Prøv at gå op og snak med forretningsdrivende, borgmestre, kommunalpolitikere oppe i det område, de er så trætte af situationen.
Det er jo i hvert noget, der giver store problemer rundtomkring, og derfor må vi appellere til fra Dansk Folkepartis side, at regeringen tager det her seriøst i stedet for at komme med de amatøragtige ting, hvor man overhovedet ikke tager hensyn til de indvendinger, der er fra relevante parter her i Folketingssalen. Vi synes, at regeringen skal tage det her seriøst, se på antallet af asylansøgninger, se på antallet af familiesammenføringer, se generelt på udlændingepolitikken og gøre noget ved det i stedet for det her lapperi, som der er tale om.
Jeg tror nok, man kan sige, at Enhedslisten gør sig skyld i nogen proportionsforvrængning her.
Det her handler jo ikke om en ekstraordinær situation, hvor der i et område er krig, hvor der er folk, der undertrykker og fører krig mod bestemte befolkningsgrupper, som vi så det under Anden Verdenskrig.
Det her handler om, at det er blevet en industri at sende asylansøgere til Danmark.
Kyniske menneskesmuglere udnytter Enhedslistens, SF's og regeringens fuldstændig amatøragtige indstilling til det her, fuldstændig hovedløse politik på det her område, hvor man bare lader stå til, hvor man bare accepterer asylsøgere, der kommer hertil uden at have grundlag for det.
Det er jo nogle ganske bestemte lande, vi taler om.
Det er Iran, det er Irak, det er Somalia, det er Afghanistan, det er nogle ganske bestemte lande, der kynisk sørger for, at Danmark og også andre lande modtager asylansøgere.
Det er blevet en industri, og det er det, som Enhedslisten slet ikke vil fatte og ingenting vil gøre ved, og derfor begynder de at snakke om tyggegummi og tikroner.
Det er simpelt hen ikke korrekt, når ministeren siger, at man giver torterstatning til voldsofre i alle tilfælde.
Den praksis, der er hos landsretterne - og det tror jeg altså også ministeren er enig i - den praksis, der er hos landsretterne, retterne i det hele taget, Højesteret, er, at der kun gives torterstatning til voldsofre, når et overgreb er sket under det, man kalder særdeles krænkende eller ydmygende omstændigheder.
Og det kræver jo så også en vis strafferamme, for at det skal foreligge.
Så derfor er det altså ikke helt korrekt, når ministeren siger det på den måde, han gør.
Det kernepunkt, som Dansk Folkeparti rejser, er jo også situationen i forhold til pårørende, der slet ikke får den her form for torterstatning.
Det er det, der er hovedsagen, og det er det ændringsforslag, vi tager stilling til.
Det er helt rigtigt, at forslaget som helhed omkring erstatningsansvarsloven her giver nogle forhøjede erstatninger.
Vi har også tilkendegivet i vores betænkningsbidrag, at det støtter vi selvfølgelig, altså det er selvfølgelig et skridt i den rigtige retning.
Man har ikke sikret den ordentlige torterstatning, som man bør have.
Det er det, der er hovedproblemet, det er det, vi stemmer om i dag, og det er derfor, jeg har koncentreret mig om det i min tale i dag.